Bekendes oor hul vroulike rolmodelle, en wat mans moet weetNasionale Vrouedag word vandag landwyd op verskillende manier in Suid-Afrika gevier, maar alles ter ere van die sterk en dapper vroue van dié land. Dié dag is ter herdenking van die 20 000 vroue wat op 9 Augustus 1956 ŉ optog na die Uniegebou in Pretoria gehou het. Dié vroue het die optog in protes teen die paswette en segregasie gehou, met vroue soos Lilian Ngoyi, Sophia Williams, Rahima Moosa en Helen Joseph wat die opstand gelei het. Vandag, meer as ses dekades later, word Vrouedag steeds gevier, maar is dit nou ook ŉ viering van vroue se krag en dapperheid, en die onmisbare rol wat vroue in die samelewing speel. Maroela Media het ŉ paar vroue in die kunstebedryf oor vrouwees uitgevra – en sommer ook ŉ paar wenke vir die mans bygekry! Cintaine Schutte. Cintaine Schutte Wie is jou vroulike rolmodelle? My ma, my ouma, Shareen Swart, Audrey Hepburn, Alexandria Ocasio Cortez, Caster Semenya, Malala Yousafzai, Saartjie Botha, Anna-Mart van der Merwe… daar is te veel om op te noem! Dink jy vroue wêreldwyd staan op ŉ gelyke voet met mans? Nee, beslis nie wêreldwyd nie. En dit is ongelooflik hartseer. Daar is soveel vroue waarvan ons nie weet nie, wat nooit die nuus sal haal nie, wat elke dag probeer om hul stem harder te maak, seer te kry en die pad vorentoe uit te kerf vir ander vroue. Húlle is die werklike rolmodelle. Wat is die een les wat jy vir alle mans oor vroue sal wil leer? Daar is al hoe meer vroueleiers wat besig is om na vore te tree en dit gaan nie sommer ophou nie. Dis nou die tyd vir #AskHerMore. Ons het sterker immuunsisteme. Ons is baie meer buigbaar en ons kan multitask soos enige baas! Daar is beslis ‘n vrou agter elke man. Eenvoudig gestel… Ons kan toor! Rolanda Marais (Foto: kykNET) Rolanda Marais Wat is jou definisie van vrouwees? ŉ Vrou is iemand wat in wese en siel lief is vir haarself en haarself aanvaar met al haar tekortkominge. ŉ Vrou is iemand wat die krag van haar individuele kwaliteite besef, wat weet dat om sterk te wees, is om alle emosies te kan aanvaar, as’t ware te embrace. Wat dink jy is die grootste uitdaging wat vroue in Suid-Afrika moet hanteer? Dit is nog steeds so dat vroue minder betaal word as mans. Ek was self al die slagoffer daarvan. En ek dink die ergste is dat dit dikwels selfs vroulike base is wat die onregverdige betaling goedkeur . As jy saam met vier vroue – uit die hede of verlede – kan gaan koffiedrink, wie sal dit wees? As ek saam met vier vroue kan gaan koffiedrink, sal dit Madonna, Michelle Obama, Frida Kahlo en Brenda Fassie wees. Mmmm, mag ek nog enetjie byvoeg? Die sakevrou Iris Apfel hoort beslis ook op die lys! Sorina Erasmus (Foto: Verskaf) Sorina die Flooze Wat is vir jou die lekkerste ding van vrouwees? Dat daar báie meer fasette aan vrouwees is, as net ‘n eendimensionele ene. Daar is mawees, menswees, beroepsvrou en huisvrou, om net ‘n paar te noem. En die feit dat ‘n vrou meer as een van daardie afdelings met grasie en haar eie unieke tikkie skoonheid tegelykertyd kan bemeester! Wat is die een les wat jy vir alle mans oor vroue sal wil leer? ‘n Les met ‘n tikkie humor, en dit is soms is “blondwees” nét ‘n front… As jy saam met vier vroue – uit die hede of verlede – kan gaan koffiedrink, wie sal dit wees? Die belangrikste vroue in my lewe is my ma, my twee oumas (wat albei reeds oorlede is) en my driejarige dogtertjie, Miana. Marion Holm (Foto: Facebook) Marion Holm Wat is vir jou die lekkerste ding van vrouwees? Ek dink dis die feit dat, as ek wil, ek kan op-dress en grimeer en hare doen. (Daagliks loop ek sonder enige grimering.) Wat is die een les wat jy vir alle mans oor vroue sal wil leer? Ek het ŉ brein. Hy mag dalk ánders werk as joune, maar ek hét ŉ brein. As jy saam met vier vroue – uit die hede of verlede – kan gaan koffiedrink, wie sal dit wees? Marie Curie, Margaret Anne Bulkley (aka Dr. James Barry), my grootouma Marion en my ma, Nakkie.